Ди къуэш республикэхэм
Шынагъуэншагъэр япэ ирагъэщ
Абхъаз. Президент Анкваб Александррэ Урысей Федерацэм ШынагъуэншагъэмкIэ и советым и секретарым и къуэдзэ Нургалиев Рашидрэ лэжьыгъэ IуэхукIэ зэхуэзащ.
Ахэр Абхъазымрэ Урысеймрэ шынагъуэншагъэм щызэдэлэжьэным тепсэлъыхьащ. Къапщтэмэ, Абхъазымрэ Куржымрэ я гъунапкъэр хъумэным. Анкваб Александррэ Нургалиев Рашидрэ къэралитIым я къарузехъэ IэнатIэхэр зэрызэдэлажьэм гулъытэ хуащIащ.
Сом мелуан 35-рэ хухах
Къэрэшей-Шэрджэс. Республикэм и Iэтащхьэ Темрезов Рашид Мэзкуу щыIущIащ «РусГидро» ОАО-м и правленнэм и унафэщI Дод Евгений. Абы кърихьэлIащ КъШР-м и ЦIыхубэ Зэхуэсым и тхьэмадэ Иванов Александр.
Лъэныкъуэхэр тепсэлъыхьащ «РусГидро» компанием и инвестицэ проектхэр республикэм зэрыщыпхагъэкIым. Псом япэу къытеувыIащ мыхьэнэшхуэ зиIэ Зеленчук ГЭС-ГАЭС энергетикэ ухуэныгъэр зэрекIуэкIым. Темрезовым къызэрыхигъэщамкIэ, энергетикэм щIыналъэм зыщегъэужьыным Къэрэшей-Шэрджэсым и экономикэмкIэ мыхьэнэшхуэ иIэщ икIи, а ухуэныгъэ проектыр пхагъэкIмэ, абы пыщIа гугъуехьхэм я зэхуэдитIыр зэфIэха хъунущ.
Дод Евгений КъШР-м и Iэтащхьэм къыхилъхьар диIыгъащ икIи а унэтIыныгъэм сом мелуан 35-рэ хухахыну унафэ ищIащ.
Уэлбанэм и зэранкIэ
Адыгей. Республикэм и мэкъумэшыщIэхэм дунейр зэрыуэлбанэрилэм къыхэкIыу бжьыхьэсэр ирагъэкIуэкIыну, сэхураныр, нартыхур Iухыжыныр и кIэм нагъэсыну Iэмал ягъуэткъым.
НобэкIэ республикэм гектар мин 95-м щыщу бжьыхьэсэр гектар 991-м щытрасауэ аращ. Сэхураныр гектар мин 20-м нэблагъэм, нартыхур гектар мин 22-м щIигъум щызэщIакъуэжакъым, и кIэм намыгъэсахэм ящыщщ соемрэ прунжымрэ. КъищынэмыщIауэ, хьэр тесэным яужь ихьэххакъым, ар фокIадэм и 20-м зэфIагъэкIыну я мурадами.
УЭРДОКЪУЭ Женя.
